Dr. Klész Tibor

**Aktualitások a szakképzésben – II. rész**

**Mikor esedékes a visszafizetési kötelezettség?**

További kérdés, hogy mi történik, ha utólag megállapítják, hogy a saját munkavállaló munkáltatója mégsem jogszerűen vette igénybe a szociális hozzájárulási adókedvezményt, illetve ebben az esetben mely időpontban keletkezik a visszafizetési kötelezettség.

Ha a képzésben részt vevő személy (saját munkavállaló felnőtt) a követelményeket nem teljesíti, a munkáltatónak vissza kell fizetni utólag, önellenőrzéssel a jogosulatlanul igénybe vett kedvezményt. A szakmát tanuló saját munkavállalónak legkésőbb a szakirányú oktatás befejezését követő, második vizsgaidőszak végén kell szakmai vizsgát tenni, így a visszafizetési kötelezettség azon a napon áll be, amikor a második vizsgaidőszak utolsó napja véget ér. Ha a szakmát tanuló nem jelent meg a szakmai vizsgán, azonnal esedékessé válik a visszafizetés. Ebben az esetben önellenőrzésipótlék-fizetési kötelezettség is keletkezhet.

A munkáltató a szociális hozzájárulási törvény 17/A. §-a alapján jogosulatlanul igényelt összes adókedvezményt köteles visszafizetni. Jó hír viszont, hogy ebben az esetben a szakképzési munkaszerződéshez kapcsolódó, többi kedvezménnyel kapcsolatban nem keletkezik visszafizetési kötelezettség (szakképzési munkaszerződés szociális hozzájárulási adómentessége, munkavállalót érintő személyi jövedelemadó-mentesség).

*Egyéb főbb szabályok*

A szociális hozzájárulási törvény átmeneti rendelkezései értelmében a saját munkavállalói képzés új előírásait kizárólag a 2024. december 31-ét követően induló szakirányú oktatásra kell alkalmazni. A saját munkavállalói képzés időszaka alatt jogszerűen igénybe vett adókedvezmény húsz százaléka érvényesíthető sikerdíjként, amennyiben a szakmai vizsga sikeres, és az annak alapjául szolgáló szakképzési munkaszerződésnek el kell érnie legalább a hat hónapot.

A szociális hozzájárulási adókedvezmény összesen legfeljebb csak tizenkettő hónapra jár, de a saját munkavállalói szakirányú oktatásnak az időtartama meghaladhatja a tizenkettő hónapot. Az adókedvezmény nem 365 *napra,* hanem tizenkettő *hónapra* érvényesíthető, azaz összesen tizenkettő hónapot érinthet. Nem szükséges, hogy a szakképzési munkaszerződés alapján fennálló biztosítotti jogviszony során a tizenkettő hónapos időszak alatt folyamatos legyen a szakirányú oktatás keretében teljesítendő munkavégzés.

A foglalkoztató legfeljebb kettő szakmára készítheti fel ingyenesen a saját munkavállalóját, de ekkor is csak összesen tizenkettő hónapon keresztül érvényesítheti utána az adókedvezményt. Az új munkáltató a foglalkoztatott szakirányú oktatása után újabb tizenkettő hónapnyi adókedvezményre lesz jogosult, ha a munkavállaló másik munkahelyen létesít újabb jogviszonyt. A duális képzőhely akár részletekben is lehívhatja az adókedvezményt. Ha a szakirányú oktatásra úgynevezett *többes jogviszony*ban kerül sor (más foglalkoztatóval fennálló, foglalkoztatásra irányuló jogviszony mellett), az adókedvezmény érvényesítésére megszabott, tizenkettő hónapos korlátot nem kell alkalmazni.

**A szakképzés rendszerét érintő újdonságok, intézkedések**

*IKK webináriumok márciusban*

Az Innovatív Képzéstámogató Központ – az ágazatban oktató kollégák tájékozódása, aktuális szakmai információszerzése és tapasztalatcseréje céljából – 2023 októberében indította el webinárium sorozatát, annak érdekében, hogy online keretek között is fórumot teremtsen az ágazatban oktató kollégák számára a tájékozódásra, aktuális szakmai információszerzésre, tapasztalatcserére. Például 2025. március 6-án *„eTwinning és a szakképzés: projektoktatás és digitális készségfejlesztés nemzetközi szinten”* címmel került sor webináriumra.

A meghívott előadók a szakképzéshez kapcsolható nemzetközi eTwinning jó-gyakorlatokat, projekteket mutattak be. Olyan kérdésekre keresték a választ, hogy

– hogyan segíti az eTwinning program a nemzetközi partnerkapcsolatok kiépítését,

– hogyan kereshetők partnerek és

– hogyan hozhatnak létre online nemzetközi projekteket.

A webinárium közben a résztvevők megismerkedhettek néhány korábbi vagy jelenleg futó, szakképzéshez köthető eTwinning nemzetközi jó-gyakorlattal.

A webinárium sorozat következő állomása 2025. március 31-én volt *„A jegyeken túl: innovatív értékelési módszerek az oktatásban”* címmel, amely során a meghívott előadók innovatív, akár online (digitális eszközök, szavazó-platformok, kilépőcetlik készítése), akár offline, a projektalapú oktatásban is használatos értékelő eszközöket mutattak be.

Ezek közé tartoztak a szummatív és formatív értékelési módszerek, valamint a reflexiós és önértékelő technikák. A cél, hogy olyan kreatív értékelési módszereket és jó-gyakorlatokat mutassanak be, amelyek támogatják a valós életre való felkészülést, különös tekintettel a szakképzésben a projektvizsgára való felkészülésre, és nem feltétlenül a jegyszerzésre koncentrálnak.

A webináriumokon való részvétel ingyenes, de előzetes regisztrációhoz kötött, amelynek linkje az IKK oldalán (<https://ikk.hu/>) érhető el. A webinárium sorozat március 6-i és korábbi részeinek felvételei is elérhetők az IKK oldalán.

*Jogszabályváltozások és tervezetek*

***A szakképzési törvény módosítása a nagyszülői szabadság biztosítása céljából***

Még 2025. április 4-én került ki a kormany.hu oldalra társadalmi egyeztetésre a felsőoktatási, kulturális, innovációs tárgyú és kapcsolódó törvények módosításáról szóló törvénytervezet.

Az oktatási törvények közül a felsőoktatási, a köznevelési és a szakképzési törvényt is módosító tervezethez fűzött indoklás szerint a rendelet célja a szakképzés területén az, hogy a szakképzésben dolgozó nagyszülők számára is elérhetővé váljon az öt munkanap pótszabadság igénybevétele az unokájuk születése esetében. A módosítás összesen 19 törvényt érint.

***A szakképzési kormányrendelet módosítása***

Még 2025. március 12-én került ki a kormany.hu oldalra társadalmi egyeztetésre az innovációt, a felsőoktatást és a szakképzést érintő kormányrendeletek módosításáról szóló kormányrendelet tervezete.

A tervezethez fűzött indoklás szerint a rendelet célja, hogy *a nemzeti felsőoktatásról szóló 2011. évi CCIV. törvény* módosítására tekintettel újraszabályozza a felsőoktatási szakok indításának eljárását, valamint elősegítse a felsőoktatás további digitalizációját. A rendelet célja továbbá a digitális bizonyítványra vonatkozó, rendeleti szintű szabályozás kialakítása, illetve az egyes, a kultúráért és innovációért felelős miniszter szabályozási feladatkörébe tartozó, az előremutató működési tapasztalatokon alapuló módosítások átvezetése a szakképzésről szóló törvény végrehajtási rendeletén, azaz az Szkr.-en.

Az Szkr. módosításának tervezete – sok egyéb pontosítás mellett – szabályozni kívánja a jogalap nélkül megfizetett tanulói juttatás esetén követendő protokollt, továbbá a honvédelem ágazatba sorolt szakmákat érintő duális képzőhelyek nyilvántartásba-vételi eljárásakor teendő lépéseket, valamint lehetővé tenné, hogy az érettségi végzettséggel nem rendelkező tanuló is tehessen szakmai vizsgát a befejezett technikumi szakmai oktatást követően.

További újdonság, hogy a gazdasági igényekhez igazodva két új szakmával bővülne a Szakmajegyzék. Erről az Innovatív Képzéstámogató Központ egy tájékoztatót is megjelentetett március közepén a honlapján (<https://ikk.hu/>), amely arról számol be, hogy az egyik új szakma a dinamikusan fejlődő magyar filmiparban, a másik pedig a nagy múltú magyar édességiparban hivatott biztosítani a megfelelő szintű szakmai ismeretekkel rendelkező utánpótlást.

A *„Digitális festő és média designer”* egy versenyképes, kreatív új szakma lesz, amely ötvözi a művészi érzékenységet és a csúcstechnológiát a 21. század vizuális iparágaiban. A szakemberek tevékenysége kiterjed a filmes utómunkákra, a játékfejlesztésre és a folyamatosan fejlődő virtuális valóság rendszereire. Az *„Édességipari technikus”* – mint új szakma – pedig ipari és kézműves környezetben készít és gyárt édességeket, beleértve a gépi és kézi tartós desszerteket, csokoládémasszákat, bonbonokat, krémtöltelékeket, drazsékat, cukorkákat, karamellákat, süteményeket és teasüteményeket. Munkája során számításokat végez, ellátja a raktározási és csomagolási feladatokat.

***A megkezdett gépjárművezetői elméleti tanfolyam befejezése a tanulói jogviszony megszűnése után***

Még 2025. április 4-én került ki a kormany.hu oldalra társadalmi egyeztetésre a belügyi feladatellátás hatékonyságát támogató és a kapcsolati erőszak elleni küzdelmet erősítő törvények módosításáról szóló törvénytervezet, amely – többek között – a köznevelésben és a szakképzésben is lehetővé tenné a megkezdett gépjárművezetői elméleti tanfolyam befejezését a tanulói jogviszony megszűnése után.

A tervezet a közbiztonság megerősítése érdekében szükséges törvények módosítása körében összesen tizennyolc törvényt változtat meg, amelyek között szerepel

– *a pedagógusok új életpályájáról szóló 2023. évi LII. törvény*,

– *a szakképzésről szóló 2019. évi LXXX. törvény* és

– *a nemzeti köznevelésről szóló 2011. évi CXC. törvény* is.

A javaslat mind a köznevelési intézményekben, mind a technikumokban tanulók esetén lehetővé tenné, hogy a középiskola a tanulmányai befejezését követő tizenkettő hónapon belül nem utasíthatja el a vele tanulói jogviszonyban már nem álló tanulónak a már megkezdett gépjárművezetői elméleti tanfolyam befejezésére és a vizsgára való jelentkezésére vonatkozó kérelmét, akinek tanulói jogviszonya az érettségi megszerzésére tekintettel szűnt meg.

***Április közepétől változott a programkövetelmény nyilvántartásba vételének díja***

A *Magyar Közlöny* 2025. március 13-i számában jelent meg *az igazgatási szolgáltatási díjakkal összefüggésben a kultúráért és innovációért felelős miniszter feladatkörébe tartozó miniszteri rendeletek módosításáról szóló 2/2025. (III. 13.) KIM-rendelet*, amely három, a szakképzést és a felnőttképzést érintő díjrendeletet is módosított.

*A programkövetelménnyé nyilvánítással összefüggésben fizetendő igazgatási szolgáltatási díjakról szóló 7/2022. (III. 11.) ITM-rendeletben* megállapított díjak változásairól az Innovatív Képzéstámogató Központ is megjelentetett az oldalán (<https://ikk.hu/>) 2025. április 14-én egy rövid tájékoztatót.

A 30/2020. (VII. 23.) ITM-rendeletben meghatározott, a felnőttképzési tevékenység folytatására irányuló bejelentés díjának mértéke 15 000 forintról 19 500 forintra, az engedély kiadására irányuló eljárás díja 214 000 forintról 278 200 forintra, a felnőttképzők nyilvántartásában szereplő adatváltozás-bejelentése díja pedig bejelentésenként 6000 forintról, 7800 forintra emelkedett. A 45/2021. (IX. 8.) ITM-rendeletben meghatározott, a szakképzési tankönyvvé nyilvánítással, annak módosításával és meghosszabbításával összefüggő eljárás alapdíja 102 300 forintról 133 000 forintra emelkedett. A 7/2022. (III. 11.) ITM-rendeletben meghatározott, a programkövetelmény nyilvántartásba vétele iránti eljárás díja 214 000 forintról 278 200 forintra, a programkövetelmény módosítása és törlése iránti eljárás díja pedig 71 000 forintról 92 300 forintra emelkedett. A díjváltozásokat 2025. április 13-ától kell alkalmazni.

***A programkövetelményekre vonatkozó bemeneti feltételek és szakmai kompetenciák felülvizsgálata***

Az Innovatív Képzéstámogató Központ oldalán (<https://ikk.hu/>) 2025. április 4-én megjelent tájékoztató szerint a felnőttképzésért felelős miniszter a szakképzésért felelős miniszterrel együttműködésben 2025. május 5-én megkezdi *a felnőttképzésről szóló törvény végrehajtásáról szóló 11/2020. (II. 7.) kormányrendelet* 20/A. paragrafusának (1) bekezdése szerinti programkövetelményekre vonatkozó, a bemeneti feltételeket és a szakmai kompetenciákat érintő felülvizsgálatát.

A tájékoztató értelmében a felülvizsgálat első üteme a *Turizmus-vendéglátás* ágazathoz tartozó szakképesítés megszerzésére irányuló szakmai képzéseket megalapozó programkövetelményekre terjed ki. Az érintett szakképesítések

– az *Élelmezésvezető*,

– a *Falusi* *turizmusszolgáltató*,

– a *Falusi* *vendéglátó*,

– a *Gyorséttermi* *eladó*,

– a *Szállodahajós*, *szállodai* *személyzet*,

– a *Szállodai* *recepciós*,

– a *Tisztítás*-*technológiai* *szolgáltatásvezető* – *Housekeeping*-*Stewarding*,

– a *Tisztítás*-*technológiai* *szakmunkás*,

– a *Higiénés* *intézményi* *takarító* és

– a *Szaunamester*.

***Közzétették a szakképzési tankönyvjegyzéket***

A Nemzeti Szakképzési és Felnőttképzési Hivatal (NSZFH) 2025. március 31-én tette közzé a honlapján (<https://www.nive.hu/>) a 2025/2026-os tanévre szóló szakképzési tankönyvjegyzéket. A szakképzési tankönyvvé nyilvánításról a szakképzésért felelős miniszter döntött. A szakképzési tankönyvjegyzéket az NSZFH vezeti és végzi a szakképzési tankönyvvé nyilvánítással, annak módosításával, meghosszabbításával és megszüntetésével kapcsolatos döntés-előkészítő feladatokat.

A tavalyi évivel nagyságrendileg azonos, 1334 oldalas terjedelemben, pdf formátumban közzétett szakképzési tankönyvjegyzék tartalmazza a kiadói kódot, a szerzőket, az ajánlott évfolyamot, a kiadó nevét, a tankönyv címét, az árat, amelyen a kiadó az iskolai terjesztés keretén belül a tankönyvet az adott tanévben forgalmazhatja, a megjelenés helyét és évét, az érvényességi idejét, a határozat számát, amelyen a szakképzésért felelős miniszter a könyvet tankönyvvé nyilvánította, a tankönyv tömegét és a kapcsolódó kiadványokat (például: munkafüzet, témazáró feladatlapok, feladatgyűjtemény). A digitális tananyagok a szakképzésben tanulók és oktatók számára ingyenesen hozzáférhetők a KRÉTA keretében működő Digitális Kollaborációs Térben. A tankönyvjegyzék a <https://www.nive.hu/index.php?option=com_content&view=article&id=309> linkre kattintva érhető el.

*A német-magyar kereskedelmi kamara díjazta a DUIHK szakképzési díjait*

A Német-Magyar Ipari és Kereskedelmi Kamara (DUIHK) 2025. évi Szakképzési Díjának pályázatára rekordmennyiségű, összesen 65 szervezet – vállalatok, szakiskolák, kamarák – nyújtott be pályázatot a három nevezési kategóriában, nevezetesen

– az *Innováció*,

– a *Kooperáció*, valamint

– a *Motiváció* kategóriában

olvasható a DUIHK díjjal kapcsolatos oldalán (<https://szakkepzesidij.hu>).

Mint írják a Szakképzési Díj alapítása óta eltelt tíz év alatt benyújtott több mint 360 pályázat jól mutatja, hogy a DUIHK elkötelezett a szakképzés támogatása mellett, és igen nagy az igény a képzésben résztvevők körében a rendszer folyamatos továbbfejlesztése iránt.

Idén 2025. március 27-én hirdették ki a DUIHK 2025. évi Szakképzési Díjának győzteseit, akik azok közül kerültek ki, aki a legjobb gyakorlatok, kiemelkedő kezdeményezések bemutatásával segítik elő a magyarországi szakképzési rendszer fejlesztését. A nyertesek a meghirdetett három díjkategóriában (Motiváció, Kooperáció, Innováció) vehették át a kitüntetéseket:

– *„Motiváció”* kategóriában a Budapesti Műszaki SZC Petrik Lajos Két Tanítási Nyelvű Technikum a *„#petrikcodeweek – a kódolás mindenkié: digitális jövő kapuinak megnyitása az oktatók, diákok és szülők számára”* című projektje,

– *„Kooperáció”* kategóriában a Szegedi SZC Tóth János Mórahalmi Szakképző Iskola és Szilágyi Mihály Kollégium *„A mórahalmi Vanilla Projekt – avagy duális képzés a maximumon”* című projektje,

– *„Innováció”* kategóriában pedig a Szegedi SZC Tóth János Mórahalmi Szakképző Iskola és Szilágyi Mihály Kollégium *„InnoTeam – Együtt a jövő technológiájáért”* című projektje végzett az első helyen. A hét független szakértőből álló bírálóbizottság a különdíjat Gonda József Sándor egyéni vállalkozó *„Színt viszünk a jövődbe!”* című projektjének ítélte oda.

*Agrároktatói továbbképzések a NAK, az IKK és a Herman Ottó Intézet kooperációjában*

Az Innovatív Képzéstámogató Központ a 2025. március 1. és május 31. közötti időszakra oktatói továbbképzéseket hirdetett meg a Herman Ottó Intézettel együttműködésben az agrárszakképzés területén dolgozó szakmai oktatók részére – adta hírül a Nemzeti Agrárgazdasági Kamara a honlapján (<https://www.nak.hu/>).

A továbbképzések célja az új vagy újszerű, a termelésben alkalmazott, lehetőség szerint a szakterület digitalizációját érintő technológiák bemutatása. A képzések kétnaposak, amelyekből – a témától függően – az első napi, elméleti képzést online formában tartják, a második napon a gyakorlati képzés jelenléti kontaktórás képzés formájában, a témához kapcsolódó helyszínen valósul meg. A résztvevők és a záró tesztet eredményesen megírók a továbbképzés elvégzését igazoló tanúsítványt kapnak és 16 órát (kreditpontot) számíthatnak be a négyévenként kötelező, legalább 60 órás továbbképzésbe. A képzésekre az Országos Továbbképzési Rendszer, azaz az OTR felületén keresztül lehet regisztrálni.

*Lovászmester-képzés az agrárkamara szervezésében*

A Nemzeti Agrárgazdasági Kamara Pest Vármegyei Igazgatósága Lovászmester képzést hirdetett meg 2025. májusi lebonyolítással, amelyet a Közép-magyarországi Agrárszakképzési Centrum Fáy András Mezőgazdasági Technikum, Szakképző Iskola és Kollégium bonyolít le.

A képzés időtartama pedig hat hónap, amelyet egyészt hétköznap délutánonként heti egy alkalommal online órák, másrészt kéthetente hétvégenként egy nap időtartamban kontakt, azaz gyakorlati órák formájában tartanak meg. A jelentkezéshez elfogadható szakirányú szakmai végzettséget és gyakorlati időt a hatályos Lovászmester képzési és kimeneti követelményben határozták meg.

*III. Kossuth Zsuzsanna Nemzeti Egészségügyi Szakképzési Verseny*

A Magyar Egészségügyi Szakdolgozói Kamara (MESZK) 2025. március 26-án bonyolította le a III. Kossuth Zsuzsanna Nemzeti Egészségügyi Szakképzési Verseny országos döntőjét a Lurdy Konferencia- és Rendezvényközpontban. A MESZK első alkalommal 2022 októberében hirdette meg a szakmai tanulmányi versenyét a Magyarország területén egészségügyi középfokú szakképzést folytató intézmények azon tanulói és képzésben résztvevői számára, akik iskolai rendszerben folytatják tanulmányaikat az Egészségügy ágazat 27 szakmája, illetőleg szakmairánya valamelyikében.

A verseny pedagógiai célja a magyarországi egészségügyi középfokú szakképzés színvonalának további növelése, a szakképzésben kiemelkedő teljesítményt nyújtó fiatalok és felkészítő tanáraik eredményeinek elismerése. Az országos döntőt idén 20 versenycsoportban szervezték meg Budapesten. Az országos döntő központi gyakorlati versenytevékenység, amelynek során a versenyzők beteg nélküli szituációs feladatot végeztek el, a feladathoz tartozó tevékenységeket mutatják be szimulációs eszközök használatával és szükség esetén imitátorok bevonásával.

A III. Kossuth Zsuzsanna Nemzeti Egészségügyi Szakképzési Versenyen több mint 1000 versenyző vett részt, közülük alig több mint 140-en jutottak a megmérettetés harmadik szakaszában a döntőbe – olvasható a Magyar Egészségügyi Szakdolgozói Kamara (MESZK) Facebook oldalán. A MESZK a Facebook-posztjában elhelyezett két videót is, amelyben bemutatták a verseny nyitó és záróeseményét, a verseny lebonyolítását, helyszíneit, a versenyszámokat, a versenyzőket és a díjátadót is.

*14. Lányok napja*

Idén április 10-én már 14. alkalommal szervezte meg a Nők a Tudományban Egyesület a *„Lányok Napja”* elnevezésű programot, amely egy országos, szakmákat népszerűsítő, pályaorientációs nap diáklányok részére. A program a STEM területekhez közelálló szakmákat célozza meg, amely rövidítés a tudományos-technológiai tudományágak, azaz a természettudomány, a technológia, a mérnöki tudomány és a matematika angol megfelelőinek (science, technology, engineering and mathematics) mozaikszava.

A Lányok Napján felső tagozatos általános- és középiskolás lányok látogathatták meg az ország vállalatait, egyetemeit és kutatóintézeteit, ahol interaktív programokon keresztül, gyakorló szakemberektől ismerhetik meg a tudományok, a technológia és az informatika világát. Az eseménysorozat részeként még sok izgalmas programmal készül az egyesület az idei tanévben. Az érdeklődő hölgyek megfordultak többek között a Howmet-Köfém Kft.-nél, a BME Közlekedésmérnöki és Járműmérnöki Karán, a Jaguar Land Rovernél, a MATE Szent István Campusán, az Aeroplex of Central Europe Aircraft Technology Centerben a Liszt Ferenc Nemzetközi Repülőtéren és az Egyesült Államok budapesti nagykövetségén is.